Texts originals d'auturAs rumantschAs

"Cleragls" è ina rimnada da texts originals d'auturas e d'auturs rumantschs che han scrit contribuziuns per giuvenils. Questa publicaziun custa 15 francs e po vegnir retratga tar la Lia rumantscha e tar tut las librarias che vendan cudeschs rumantschs.
Igl è in fatg enconuschent che litteratura per giuvenils è rara. Per empruvar da dar in impuls e motivar auturas ed auturs rumantschs da scriver texts er per giuvenils ha la Lia rumantscha fatg l'onn 2000 ina concurrenza da scriver texts per giuvenils da 13-18 onns. Diversas lavurs èn vegnidas inoltradas e premiadas a chaschun da la Scuntrada 2000 en Engiadin'ota. Uss - dus onns pli tard - èn cumparids ils texts da duas auturas e trais auturs en furma da cudesch. I sa tracta d'Elvira Pünchera, Silvio Camenisch, Marco Caminada, Victoria Haas e Rico Tambornino cun dus raquints. La tematica n'era betg prescritta e perquai van ils texts en las pli differentas direcziuns. Il cudesch cuntegna illustraziuns da Jacinta Candinas.

[Pagina rumantscha]